คะแนนรวม 100 คะแนน แบ่งได้ดังนี้

รสชาด (50 คะแนน)
การบริการ (20 คะแนน)
การเดินทางและการจอดรถ (10 คะแนน)
บรรยากาศและความสะอาด (10 คะแนน)
ราคาและความคุ้มค่า (10 คะแนน)

หมายเหตุ : เนื่องจากเป็นการรีวิวอาหาร ผมจึงจะให้ความสำคัญกับรสชาด (ถึงรสถึงชาด) เป็นอันดับหนึ่ง และอันดับที่สองคือการบริการ ส่วนประกอบอื่นๆเพื่อเติมเต็มความสมบูรณ์ของร้านนั้นๆครับ ^^

1. รสชาด (20/50 คะแนน)

ผักบุ้งไฟแดง (30 บาท) รสไม่จัดนะ ออกจืดๆ ผักบุ้งก็ไม่ค่อยกรอบ จานนี้ไม่โดนครับ

หมูกรอบผัดพริกสด (45 บาท) เป็นหมูกรอบนำมาผัดกับหอมใหญ่ ต้นหอม และพริกหวาน ภาพที่คิดไว้ไม่ใช่แบบนี้เลย แต่ก็พอทานได้

ไส้พะโล้ทอด (45 บาท) จานนี้พอจะดูได้สุด เป็นไส้พะโล้ทอดกรอบ โรยด้วยกระเทียมทอด มันอร่อยตรงนี้ ถือว่าผ่านครับ

2. การบริการ (5/20 คะแนน)

อย่าไปคาดหวังการบริการที่ดีจากร้านนี้เลยครับ พนักงานส่วนใหญ่เป็นต่างชาติ เหมือนเจ้าของร้านตามใจ ทำอะไรไม่ค่อยเต็มใจเท่าไร ไม่ให้ทิปมีมองหน้าอีก ทั้งเด็กเสริร์ฟทั้งเด็กโบกรถเลย แต่ชินแล้วครับ เป็นมาตั้งแต่ร้านเก่า

3. การเดินทางและการจอดรถ (8/10 คะแนน)

ร้านอยู่ริมถนนสวนสยาม ถ้าเข้าจากทางฝั่งเสรีไทย เข้ามาประมาณ 1 กม. ร้านจะอยู่ซ้ายมือ ตรงข้าม 7-11 มีป้ายเห็นชัดเจน สามารถจอดรถได้ริมถนนเลย สะดวกมาก เพราะถนนค่อนข้างใหญ่ มีเด็กคอยโบกรถตลอด แต่เสียที่เด็กโบกรถนี่ถ้าไม่ทิปให้หรือให้น้อยก็เชิญจอดเองนะ ไม่บริการ

4. บรรยากาศและความสะอาด (5/10 คะแนน)

เป็นร้านข้าวต้มริมถนนอย่าไปเอาบรรยากาศมากนัก แต่ดีตรงที่รถไม่พลุกพล่าน และยังมีห้องแอร์ไว้คอยบริการอีกด้วย ภายในห้องแอร์ก็รู้สึกอับๆนิดๆ ถ้าไม่กลัวร้อน หรือกลัวยุงมากนัก แนะนำข้างนอกดีกว่าครับ

5. ราคาและความคุ้มค่า (7/10 คะแนน)

อาหารแต่ละอย่างถือว่าถูกเลยทีเดียว ถึงแม้จะมาเป็นจานเล็กๆ แต่ก็สามารถเลือกทานได้หลายอย่าง กับข้าวส่วนใหญ่เริ่มต้นที่ 30 บาทเท่านั้น อีกทั้งยังมีข้าวบริการเติมตลอด เพียงท่านละ 5 บาท (แต่ต้องเดินไปตักเองนะ) เหมาะกับสายหิวโซจริงๆ ^^

สรุป : ร้านข้าวต้มนี้สมัยก่อนค่อนข้างดังเพราะเปิด 24 ชั่วโมง ภายหลังลดเวลาลงเป็นปิดเช้า สายเมาชอบแวะ แถมราคาไม่แพงอีกด้วย เป็นอีก 1 ตัวเลือกให้มาลองทานดูครับ ^^

คะแนนรวม 45/100 คะแนน ... 3 ดาว ★★★